Tour-kampioen sit fiets onder hamer | Netwerk24
Egan Bernal met die geeltrui wat hy in 2019 in die Tour de France verwerf het, tydens ’n verwelkomingseremonie vir hom ná sy sege in sy tuisland. Foto: Getty Images
Dié 23-jarige Colombiaanse fietsryer het in ’n videoboodskap op sosiale media gesê dat sy Pinarello-fiets en truie (wat die wittrui wat hy as beste jong ryer in 2019 se Tour verwerf het, insluit) van die items is wat onder die hamer gaan beland.
Die opbrengs sal ten bate van ’n liefdadigheidsprojek vir kinders in sy tuisland wees.
“Ons kom tans voor ’n enorme probleem te staan, nie net hier in Colombia nie, maar ook elders in die wêreld.
“Saam met Fundación Exito (’n Suid-Amerikaanse kleinhandelonderneming) gaan ons ’n groot veiling hou waaraan hopelik baie van julle gaan deelneem,” het Bernal volgens cyclingnews.com gesê.
Ek doen iets van my kant af. Ek hoop jy aanvaar dié uitdaging sodat ons baie geld kan insamel vir behoeftige kinders, wat dit dringend nodig het.
“Ek doen iets van my kant af. Ek hoop jy aanvaar dié uitdaging sodat ons baie geld kan insamel vir behoeftige kinders, wat dit dringend nodig het.”
Een van Bernal se spanmaats by Ineos, Michal Kwiatkowski (29) van Pole, het die afgelope week van sy woonstelle in sy tuisland aan gesondheidswerkers beskikbaar gestel, het cyclingweekly.com berig.
Kwiatkowski het in 2014 die wêreldpadfietstitel in Spanje gewen. – Sportredaksie
Meer oor: Egan Bernal | Colombia | Veiling | Koronavirus | Tour De France | Covid-19 | Fietsry
Tour de France al wat in Froome se kop is